Document ID: 31993D0051

Komisjoni otsus,
15. detsember 1992,
keedetud koorikloomade ja limuste tootmise suhtes kohaldatavate mikrobioloogiliste kriteeriumite kohta
(93/51/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] eriti selle lisa V peatüki II jao lõiget 4,
ning arvestades, et:
vastavalt direktiivi 91/493/EMÜ lisa IV peatüki IV jao lõike 7 punktile c peavad keedetud koorikloomadest ja limustest valmistatud toodete valmistajad kõnealuse lisa V peatüki II jao lõike 4 alusel sätestatavate standardite kohaselt oma toodangule korrapäraste ajavahemike järel mikrobioloogilisi kontrolle tegema;
rahva tervise kaitsmist silmas pidades tuleb kehtestada bakteriaalse saastatuse piirmäär, millest alates ei või tulemusi lubatavateks pidada, ilma seejuures toodet mingil viisil mürgiseks tunnistamata; kui lubatud piiri on ületatud, peavad tootjad uurima selle põhjusi ning edaspidise saastumise vältimiseks rakendama parandusmeetmeid;
pidades silmas läbiviidud uuringuid, kehtestatakse hiljem analüüsimeetodid; seni tuleks kohaldada rahvusvaheliselt tunnustatud meetodeid;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 91/493/EMÜ lisa IV peatüki IV jao lõike 7 punktis c ette nähtud mikrobioloogilised standardid, mida kohaldatakse keedetud koorikloomade ja limuste tootmise suhtes, on sätestatud käesoleva otsuse lisas.
Artikkel 2
Tootja kontrollib mikrobioloogilisi standardeid tootmisprotsessi ajal ning enne kooskõlas direktiivi 91/494/EMÜ artikliga 7 heakskiidetud töötlemisettevõttes keedetud koorikloomadest ja limustest valmistatud toodete turuleviimist.
Artikkel 3
1. Lähtudes toodete eripärast (terviktooted või kooritud või karbita tooted), keetmisajast ja -temperatuurist ning riskianalüüsist, kehtestab töötlemisettevõtte juhtkond proovide võtmise programmid, mis peavad vastama direktiivi 91/943/EMÜ artikli 6 tingimustele.
2. Kui lisa punktides 1 ja 2 kehtestatud standardeid pole järgitud, hõlmavad lõikes 1 osutatud programmid kohustust:
- teatada pädevatele asutustele ebarahuldavatest partiidest ja nende suhtes võetud meetmetest ning samuti teises taandes ettenähtud meetmetest,
- vaadata läbi probleemsete kohtade järelevalve ja kontrollimise meetodid, et avastada saasteallikas, ning teha sagedamini analüüse,
- mitte viia otsetarbimiseks turule partiisid, mis on osutunud ebarahuldavateks, kuna neilt on leitud patogeene, või mille puhul lisa punktis 2 sätestatud Staphylococcus’e M väärtus on ületatud.
Artikkel 4
Kuni ühenduse mikrobioloogiliste meetodite kehtestamiseni peab rahvusvahelisel tasandil teaduslikult tunnustama ja praktikas katsetama lisas sätestatud mikrobioloogiliste standardite kontrollimise analüüsimeetodeid. Kasutatud analüüsimeetod tuleb koos vastavate tulemustega dokumenteerida.
Artikkel 5
Käesolev otsus on adresseeritud liikmesriikidele.
Brüssel, 15. detsember 1992

Labels: 17
20
0
3
6